КъБР-мрэ ФIэкIыпIэ зимыIэ медицинэ страхованэмкIэ федеральнэ фондымрэ я унафэщIхэр тепсэлъыхьащ республикэм узыншагъэр хъумэнымкIэ и IэнатIэр ахъшэкIэ къызэрызэрагъэпэщым пыщIа Iуэхухэм
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий Москва щыхуэзащ ФIэкIыпIэ зимыIэ медицинэ страхованэмкIэ федеральнэ фондым и унафэщI Стадченкэ Наталье.
ЗэIущIэм щытепсэлъыхьащ республикэм узыншагъэр хъумэнымкIэ и IэнатIэр финансхэмкIэ къызэрызэрагъэпэщым, Налшык къалэм перинатальнэ центр зэрыщащIым, цIыхухэм пщIэншэу ират медицинэ дэIэпыкъуныгъэм и фIагъыр къэIэтыным хуэгъэзауэ къэралыр пыухыкIауэ мы IэнатIэм зэрыдэIэпыкъум ехьэлIа Iуэху куэдым. Гулъытэ хэха хуащIащ узыншагъэм и IэнатIэр къэгъэщIэрэщIэжынымкIэ щIыналъэ программэхэр зэрагъэзащIэм, цIыхухэм щеIэзэ IуэхущIапIэхэм мылъкурэ техникэкIэ, иджырей диагностикэ IэмэпсымэхэмкIэ нэхъ нэсу къызэгъэпэщыным.
КъБР-м и Iэтащхьэмрэ
Правительствэмрэ я пресс-IуэхущIапIэ
